Dane
1Sedek rahina anu, Ida Sang Hyang Widi Wasa masabda ring Dane Yunus okan Dane Amitai.
2Sapuniki sabdan Idane: “Kemaja kita luas ka Niniwe, kotane ane gede ento, tur orahang teken ia mungguing Ulun nawang unduk dosan rakyate ditu gede pesan.”
3Nanging Dane Yunus raris lunga ka genah sane tiosan misadia jaga makaon saking ayun Ida Sang Hyang Widi Wasa. Dane tumuli lunga ka Yopa, tur numpang kapal sane pacang malayar ka Sepanyol. Dane raris naur ongkosne, tumuli malayar sareng-sareng ring paraklasin kapale, ngungsi ka Spanyol, tur irika dane jaga doh saking ayun Ida Sang Hyang Widi Wasa.
4Nanging Ida Sang Hyang Widi Wasa raris ngrauhang angin baret ka segarane punika, tur ngawinang ombake ageng pisan kantos kapale punika tambis-tambis bencah.
5Paraklasin kapale makasami jejeh ngetor tur ipun pada pagelur nunas ica ring dewannyane suang-suang. Sasampune punika, ipun raris ngentungang muatan kapale mangda kapale nginganang. Rikala punika Dane Yunus sampun tedun tur ngranjing ring tengah kapale, inggih punika ring rongan kapale sane ring sor. Irika dane sirep aris pisan.
6Rikala kapten kapale manggihin dane sirep irika, ipun tumuli mataken ring dane sapuniki: “Napi awinanipun ragane jeg sirep? Matangija tur ngastawaja nunas ica ring dewan ragane. Menawita dewan ragane rumasa kapiolasan ring iraga, tumuli ngluputang urip iragane.”
7Paraklasin kapale raris pada mabaos sareng timpal-timpalnyane sapuniki: “Jalan iraga ngae undi apang iraga nawang nyen ane ngawanang iraga kena bencana buka kene?” Ipun tumuli makarya undi, tur sane keni Dane Yunus.
8Irika ipun raris mabaos ring Dane Yunus sapuniki: “Sane mangkin indayang baosang, punapike ragane sane ngawinang bencanane puniki? Napi sane sampun kardi ragane. Ragane saking dija tur napike bangsan ragane?”
9Dane Yunus tumuli masaur sapuniki: “Tiang puniki wong Ibrani. Tiang nyungsung Ida Sang Hyang Widi Wasa, Widin langite sane ngardi tanah miwah segarane.”
10Dane Yunus raris nuturang indik ragan danene sampun malaib saking ayun Ida Sang Hyang Widi Wasa. Paraklasin kapale raris pada jejeh ngetor tur mabaos sapuniki: “Punika pamargi sane madurgama pisan!”
11Angin ribute sayan ngagengang kewanten, duaning punika paraklasin kapale tumuli mataken ring Dane Yunus sapuniki: “Sapunapiang tiang raris ragane mangda wusan angin ribute puniki?”
12Dane Yunus tumuli masaur sapuniki: “Entungangja tiang ka segarane, irika jaga teduh. Tiang uning mungguing malantaran dosan tiange ragane katempuh antuk angin ribut sane ageng puniki.”
13Nanging paraklasin kapale ngibehang buat makta kapale ka pasisi, tur ipun nayung kapale punika antuk panelas kakuatanipune. Sakewanten angin ribute malih sayan mangetang, tur ipun tan mrasidayang makeseran.
14Punika awinanipun, ipun raris pada masesambatan ring Ida Sang Hyang Widi Wasa kadi asapuniki: “Oduh Ratu Sang Hyang Widi Wasa, ledang Palungguh IRatu mireng pangastawan titiange. Sampunangja Palungguh IRatu nyisipang tur mademang titiang duaning titiang mancut urip jadmane puniki. Duh Ratu Sang Hyang Widi Wasa, Palungguh IRatu sane ngawinang indike puniki, puniki makasami pakaryan Palungguh IRatu.”
15Sasampune punika ipun raris nyemak tur ngentungang Dane Yunus ka segarane. Pramangkin segarane raris teduh.
16Indike punika ngawinang paraklasin kapale ajerih pisan ring Ida Sang Hyang Widi Wasa, mawinan ipun raris ngaturang aturan ring Ida saha majanji jaga nyungsung Ida.
17Malantaran titah Ida Sang Hyang Widi Wasa, wenten satunggaling ulam ageng raris nguluh Dane Yunus, tur dane wenten ring basang ulame punika tigang rahina suenipun.
pol_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn